text: De har rygende travlt på pakkelageret
  21 december 2015 kl. 17.13
  Foreløbig har Prime Cargo i Kolding pakket og sendt over 32.000 julepakker.
  -Vi har mere travlt i år end tidligere. Sådan lyder det til TV SYD fra Ulrik Ladefoged, der er logistikmanager hos Primo Cargo i Kolding.
  Her kort før jul pakker de fortsat julegaver for fuld tryk og på en enkelt vagt, når indpakningsholdet op på omkring 1000 julegaver, der bliver pakket ind i julepapir og sendt ud til kunderne.
  Primo Cargo pakker gaver for store kunder som f.eks. Magasin og de kan sagtens mærke, at der har været en stor stigning i antallet af danskere, der handler på nettet.
  For at nå at få de sidste pakker sendt ud i tide holder virksomheden døgnåbent indtil pakkefristen, den udløber i morgen tirsdag.
  
  